
С Т А Н О В И Щ Е
ПО ПРОЕКТА НА ИЗБОРЕН КОДЕКС, ВНЕСЕН В НАРОДНОТО СЪБРАНИЕ НА 4 НОЕМВРИ 2010 г. ОТ ДЕПУТАТИ ОТ ГЕРБ И „АТАКА”

През последните години с нарастваща острота се очертава необходимостта от цялостна реформа на избирателната система, която да гарантира произвеждането на честни избори и да даде повече възможности на гражданите да избират според личностния авторитет и качества на кандидатите, а не според директивите на партийните политбюра. Девалвация на доверието в политическата система и ниска избирателна активност. Масова „търговия с гласове”, организирана от партии и политици, и констатирана от някои социологически сондажи склонност на повече от 15 % от българските избиратели да „продават” своя вот. Недостатъчна прозрачност на финансирането на предизборните кампании и съмнения за нахлуване на пари от сенчестия, полулегален и нелегален бизнес в партийното финансиране, включително чрез покупка на избираеми места в партийните листи. Това са част от основните проблеми, които обуславят необходимостта от реформа на избирателната система.  
В началото на своя мандат правителственото мнозинство в 41-то Народно събрание пое публичен ангажимент да внесе до края на миналата 2009 г. проект на Избирателен кодекс, с който да проведе такава реформа и да отговори на повишените обществени очаквания за създаване на регламент, който гарантира прозрачен и честен изборен процес. 

С близо година закъснение, на 4 ноември 2010 г., в Народното събрание бе внесен проект на Изборен кодекс. 
След обсъждания с участието на компетентни в областта на изборното законодателство и практики юристи, политолози и социолози, Институтът за модерна политика  изразява следното становище по този проект:

I. Обобщена оценка.
Проектът на Изборен кодекс, внесен в 41-то Народно събрание не се основава в необходимата степен на добрите законодателни достижения и опит в областта на изборното законодателство и неговата кодификация, натрупани досега. Той възприема в общи линии само структурата и някои отделни положения от внесения в 39-то Народно събрание през 2002 г. от депутати от всички парламентарни групи проект в същата област, който премина през множество обществени и парламентарни обсъждания, допринесли съществено за неговото законодателно качество. За съжаление проектът, внесен на 4 ноември 2010 г. не възприема редицата реформаторски предложения от предходния проект, които реално могат да променят избирателната система. 

Като цяло този проект представлява сериозен регрес в сравнение с натрупания вече законодателен опит, съдържа множество правни недостатъци и е не само отстъпление от публично афиширани от правителственото мнозинство намерения, но и отказ от самата за идея реформа на избирателната система, насочена към засилване на мажоритарния елемент, по-прозрачно финансиране на кампаниите и срещу търговията с гласове. 

II. Критичен анализ на проекта.
1. Липса на широко и пълноценно обществено и експертно обсъждане.

Проектът за Избирателен кодекс не премина през пълноценно обществено и експертно обсъждане. Като цяло работата по него премина в затворения кръг на неколцина близки до правителственото мнозинство експерти и граждански структури, което се отрази върху качеството на проекта, но и създаде впечатление за преследване на теснопартийни интереси.
2. Отказ от реформа на избирателната система.

Привидно, вносителите на законопроекта се съобразяват с обществените нагласи и за избори за народни представители и за членове на Европейския парламент предлагат въвеждане на пропорционална избирателна система с преференциален вот, която да съчетае от една страна ролята на партиите, като основен политически субект съгласно Конституцията, а от друга – възможността гражданите да изразяват своите лични предпочитания към отделните кандидати. В същото време, тази система практически се обезмисля с предложения изключително висок праг за зачитане на преференциите (не по-малко от 20 на сто от гласовете за кандидатската листа при парламентарни избори, съответно от 10 на сто – при избори за евродепутати). В националния или европейския парламент отново ще бъдат назначавани лица, не толкова според техните лични качества, принос и обществен авторитет, а според послушанието пред партийните директиви. Ще продължи и порочната практика на «откупуване» на кандидатски места в партийните листи. 

Отказът от реформа на избирателната система става съвсем ясен от факта, че за избори за общински съветници се запазва чистата пропорционална система с тдърди партийни листи, която се прилага и понастоящем.
3. Отстъпление от процеса на децентрализацията на местната власт и ограничаване на възможността гражданите пряко да избират своите местни управници.

Кодексът премахва прякото избиране на районите кметове в София и останалите градове с районно деление. Това е сериозно отстъпление от процеса на децентрализация на властта, който е водеща европейска повеля. Вместо увеличаване на правомощията на кметовете на райони, така че те да изпълняват още по-ефикасно своите задачи, кодексът предвижда връщане на остарелия модел на назначаването им „от горе”, от общинските съвети, като по този начин увеличава дистанцията между гражданите и местната власт в тези райони, чието население надхвърля сто хиляди жители. 

Със същия отрицателен знак следва да се оцени и отнемането на правото гражданите в близо 1600 български села да избират своя кмет, което се прави с повишаване на минимално изискуемото население за провеждане пряк избор – от 150 на 500 жители. 

4. Ограничения на активното и пасивното избирателно право.

4.1. Уредбата на активното избирателно право при избори за членове на Европейския парламент и при избори за общински съветници и кметове е дискусионна от конституционноправна гледна точка. Въвежда се принцип на уседналост – при избори за евродепутати гласоподавателите следва да са живели най-малко през последните 3 месеца в България или в друга държава-членка на Европейския съюз, а при избори за органи на местно самоуправление – последните 10 (12) месеца в съответното населено място в страната, за да упражнят правото си на глас. Ако дадено лице не е живяло предходните 10 (12) месеца на територията на съответната община при избори за местни органи, то може да гласува в общината по предишната си адресна регистрация, дори да е живяло там само 1 ден. От това право не могат да се възползват лицата, които са живели последните 10 (12) месеца извън територията на страната. Под въпрос е доколко тази уредба съответства на чл. 10 от Конституцията, който гарантира общото, равно и пряко избирателно право. 

4.2. Пасивното избирателно право при произвеждане на избори за членове на Европейския парламент и на избори за общински съветници и кметове е уредено рестриктивно. Като абсолютна предпоставка за участие в изборите се въвежда изискването кандидатите да нямат гражданство и на държава, която не е член на ЕС. Това предложение не намира своето основание в нормите на общностното право и по същество е дискриминационно. 

5. Отстъпление от декларираните от управляващото мнозинство намерения за създаване на независима, професионална, деполитизирана и постоянно действаща изборна администрация.

5.1. С кодекса се създава единна Централна избирателна комисия (ЦИК) за всички видове избори. Предложените разпоредби, свързани с конституирането, мандата и правомощията на ЦИК, обаче, довеждат до следните изводи:

1) Съставът на ЦИК ще бъде изцяло политизиран. Той ще се определя партийно, по предложение на парламентарно представените партии и коалиции и на партиите и коалициите, които имат членове на Европейския парламент, но не са парламентарно представени (в съответно съотношение на представителство в парламента, като партиите и коалициите с евродепутати, които не са представени в парламента ще имат по 1 представител в ЦИК). Не е въведена забрана за членовете на ЦИК да членуват в политически партии. С това решение се създават условия за вземане на политически, а не обективно целесъобразни решения от ЦИК, както и, във връзка с пропорционалното представителство на политическите сили – условия за поставяне на управляващата партия и нейните поддръжници в доминиращо положение в ЦИК, като оказва съществено влияние (или натиск) при вземане на решения. Този теснопартиен подход се затвърждава с отпадането на възможността за номиниране на членове на ЦИК от страна на съдебната власт и на президента.

2) Разписаните изисквания към членовете на ЦИК създават условия за ниско качество на дейността на ЦИК: а) Не е преосмислено изискването за членове на избирателните комисии да бъдат назначавани лица, които не изтърпяват наказание лишаване от свобода. По аргумент от противното, за членове на комисиите могат да бъдат назначавани лица, които са осъждани за всякакви видове престъпления, включително измама, злоупотреба със служебно положение и др., което поставя под сериозно съмнение тяхното законосъобразно и етично поведение като членове на комисиите, което пък от своя страна създава риск от опорочаване на изборния процес; б) Сериозна тревога буди и фактът, че не се изисква юридическо образование за членовете на ЦИК, с изключение на председателя и секретаря на комисията. Към настоящия момент за членовете на ЦИК е задължително да бъдат в мнозинството си юристи. Наред с това, с предложени промени в Закона за съдебната власт изрично се забранява на съдии, прокурори и следователи да бъдат членове на избирателни комисии. Тези предложения нямат логична аргументация, създават сериозен риск от понижаване качеството на работа на ЦИК и на другите комисии и създават условия за незаконосъобразност на техните актове, което поставя в риск и законосъобразността на произвеждането на изборите. 

3) Не са гарантирани в достатъчна степен прозрачността и контрола върху работата на ЦИК: а) Отпаднали са предложенията, фигуриращи в предходния вариант на Избирателен кодекс, които биха гарантирали по-голяма прозрачност на дейността на ЦИК: ЦИК да се отчита ежегодно за дейността си пред Народното събрание; да приема правилник за дейността си; да предлага на МС план-сметката за изборите и др.; б) Независимо от факта, че ЦИК е постоянно действаща, не се предвижда тя да прилага процедурите ои Закона за обществените поръчки при възлагането на конкурс за компютърната обработка на данните от гласуването и издаването на бюлетин с резултатите от изборите и при възлагането на конкурс за програмното и апаратното осигуряване на гласуването по електронен път чрез интернет. По този начин се създават условия от вземане на недостатъчно прозрачни решения от страна на ЦИК. В допълнение, и с оглед кратките срокове за обявяване на изискванията за съответните конкурси и тяхното провеждане, се създава основателно съмнение, че определени търговски дружества ще бъдат предварително подготвени с нужната им информация, за да бъдат в състояние да отговорят своевременно на обявяваните от ЦИК изисквания;  в) Все още редица решения на ЦИК остават извън обхвата на съдебния контрол. Заседанията на ЦИК продължават да бъдат закрити. 

4) Не е гарантирана институционална приемственост в работата на ЦИК. Не са създадени условия за подмяна на част от състава на ЦИК на ротационен принцип, което би създало гаранции за професионализъм и обективност в работата на органа.  В допълнение, предвидено е мандатът на ЦИК да бъде кратък (4 или 5 години), което (и с оглед мандата на НС и правителството) също не допринася за създаване на по-големи гаранции за устойчивост на администрацията към партиен натиск.

5.2. Множество разпоредби, регламентиращи конституирането и правомощията на районните, общинските и секционните избирателни комисии са дискусионни:

1) Районните и общинските избирателни комисии се формират на същия партиен принцип при запазване на същата пропорционалност на представителство, каквито са въведени за ЦИК. 

2) И за членовете на РИК, ОИК и СИК не се изисква притежаване на юридическо образование (с изключение на председателя и секретаря), както и ограниченията по повод конфликт на интереси са силно редуцирани.

3) Юридически непрецизни са тестовете, регулиращи възможността членове на РИК, ОИК и ЦИК да бъдат предсрочно освободени от изпълнение на функциите си. Предвижда се членовете на РИК и ОИК да могат да бъдат освобождавани от ЦИК, както и те да имат право да освобождават членове на СИК в случаи на нарушения на кодекса и на решенията на ЦИК, както и при наличие на обстоятелства, водещи до предсрочно прекратяване на пълномощия. В същото време, основанията за предсрочно прекратяване на пълномощия са определени единствено за членовете на ЦИК. В допълнение, липсва разписана процедура, по която да се констатира извършено нарушение. 

 4) Ограничава се публичността на дейността на районните, съответно общинските избирателни комисии. Кодексът не предвижда възможност за присъствие на наблюдатели, както и на кандидати за съответния вид избор на заседанията на комисиите. Решенията на комисиите ще се обявяват публично на общодостъпно място, но срокът за тяхното сваляне е кратък – три дни. 

5) Докато всички решения на ОИК подлежат на обжалване пред ЦИК, то не за всички решения на РИК е въведена възможността за административен контрол. 

5.3. Като ново изискване към членовете на всички избирателни комисии е  въведено владеенето на български език. При така предложената уредба естествено се поставя въпросът кой, по какви критерии и по каква процедура ще проверява владеенето на родния език. 

6. Еднолично приемане на план-сметката за изборите от Министерски съвет.

Според предложените текстове, разходите по подготовката и произвеждането на изборите са за сметка на държавния бюджет по приета от МС план-сметка, съгласувана с Централната избирателна комисия (ЦИК). Посоченото решение, разглеждано в контекста на Решение № 5565 от 16.06.2005 г., ВАС, I-ва колегия, 5 членен състав, следва да се разбира единствено като задължение за уведомяване на ЦИК за разработената план-сметка от МС и еднолично приемане на същата от правителството. Последното едва ли е целесъобразно и рационално решение: На ЦИК са вменени редица задължения, които имат своето финансово изражение. ЦИК определя възнагражденията на членовете на РИК, ОИК и СИК, възнагражденията на специалистите към комисиите, възнагражденията на специалисти, технически, помощен и обслужващ персонал към своята дейност. Тя организира и провежда чрез средствата за масова информация разяснителна кампания относно правата и задълженията на гражданите в подготовката и произвеждането на изборите; възлага чрез конкурс компютърната обработка на данните от гласуването и издаването на бюлетин с резултатите от изборите; възлага чрез конкурс програмното и апаратното осигуряване на гласуването по електронен път чрез интернет и др., а в същото време не е в състояние да повлияе на формирането на бюджета, така че да обезпечи пълноценното изпълнение на възложените й функции. Ето защо, уредбата следва да бъде допълнена - да се предвиди изрично писмено съгласуване на план-сметката за изборите с ЦИК (включително и нейното одобряване от страна на ЦИК), като детайлно бъде регламентирана процедурата и сроковете за съгласуване, както и бъдат регламентирани правните последици от липсата на изрично писмено волеизявление в подкрепа на предложената план-сметка, или наличието на изричен отказ за съгласуване на план-сметката или отделни нейни пера и най-после последиците при евентуални предложения от страна на ЦИК  за ревизиране на план сметката (относно отделни пера, размер на предвидените суми и др). 
7. Ограничения спрямо лицата, заявили желание да гласуват извън страната.
Лицата, заявили желание да гласуват извън страната, няма да могат да бъдат дописвани в избирателните списъци в страната в изборния ден. По този начин се създава риск определени лица, които се намират в страната в изборния ден, но са заявили желание да гласуват в чужбина, да бъдат лишени от право на глас, доколкото не е предвиден механизъм за отказ от заявено желание за гласуване извън страната.  Поставя се и въпросът защо са възприети коренно различни принципи при електронното гласуване и гласуването извън страната (независимо от наличието на заявление за електронно гласуване, гласоподавателят може да гласува физически).

8. Ограничения за гласуване с удостоверения за гласуване на друго място.
Проблемна е и уредбата на издаването и гласуването с удостоверения за гласуване на друго място. Този правен механизъм има трайни традиции в законодателството ни и е предвиден с цел улесняване гласоподавателите при избори за народни представители, президент и вицепрезидент и членове на Европейския парламент да упражнят правото си на глас.   

С проекта на кодекс се предлага удостоверения за гласуване на друго място да се издават само на лицата, служебно заети в произвеждане на изборите. Според предложената в § 1, т. 12 от Допълнителните разпоредби легална дефиниция „служебно заети” са  кандидатите, техните застъпници и наблюдателите. Тази разпоредба е твърде ограничителна, като вероятно ще демотивира редица избиратели да гласуват. 

9. Рискове от фалшификация на вота при гласуване в подвижни избирателни секции.
Като подкрепя принципно необходимостта да се осигурят условия за гласуване на лица с физически увреждания, които не позволяват упражняване на избирателното право в изборното помещение, Институтът за модерна политика подчертава, че уредбата на гласуването в подвижни избирателни секции е непълна и не създава достатъчно гаранции за законосъобразност на вота. На първо място, не е ясно дефинирана категорията лица, които ще имат право да гласуват в подвижни избирателни секции. В отделни части на кодекса те са дефинирани като: „лица с трайни увреждания”, на други места, като „избиратели с физическо увреждане на опорно-двигателния апарат или с увреждане на зрението”. Очевидна е разликата в обхвата на двете понятия. На следващо място, има редица пропуски, неясноти и тревожни моменти в уредбата на процедурата по гласуване с подвижна избирателна кутия: 1) подвижната избирателна кутия ще бъде „обслужвана” само от двама члена на секционната избирателна комисия, излъчени от различни политически сили (които на следващите избори могат да бъдат от неформалната коалиция на ГЕРБ и Атака, например); 2) не е разписан механизъм, който да създаде гаранции, че: а) кутията е празна преди началото на гласуването; б) при упражняване на вота могат да присъстват наблюдатели, застъпници и др.; в) ще се упражни независим вот при условията на тайно гласуване; г) членовете на СИК, обслужващи подвижната избирателна кутия няма да преброят оставащите им бюлетини след гласуването и така да нарушат тайната на гласуването; 3) не са създадени достатъчно гаранции срещу подмяна на вота при транспортирането на бюлетините. Всичко това създава риск от фалшификация на упражнения вот в подвижна избирателна кутия. 

10. Предвидени изисквания и процедура за регистрация на партии, коалиции и инициативни комитети за участие в изборите, които създават изкуствени бариери и неравнопоставеност при участието в изборите.

Предвидена е двустепенна система за регистрация в ЦИК – първоначална регистрация на всички партии, а в последствие измежду регистрираните партии могат да бъдат направени коалиции, които също да се регистрират в ЦИК. Тази уредба следва да се оцени позитивно, защото дава възможност на партии, които поради някаква причина се откажат от участието си в коалиция, да имат възможност да участват самостоятелно в изборите.  

Негативно, обаче, следва да бъдат оценени следните предложения за уредба:

а) При избори за народно представители и членове на Европейския парламент се поставят бариери пред участието на политически партии. При произвеждане на избори за народни представители, президент и вицепрезидент, членове на Европейския парламент от Република България всяка партия следва да представи списък с 15 000 избиратели, които подкрепят регистрацията й. Институтът за модерна политика счита, че влиянието на една партия следва да бъде оценено на базата на гласовете, подадени за нея, след като е участвала в изборите, а не с поставяне на препятствия пред участието й. Въвеждането на подписка, като условие за регистрацията е целесъобразно само за нововъзникнали политически субекти. 

б) Процедурните правила създават неравнопоставеност между партиите и коалициите, от една страна, и инициативните комитети, от друга. При констатирани нередности по документите за регистрация на партии и коалиции ЦИК дава на заявителя срок за отстраняването им. При констатирани нередности в документите за регистрация на инициативни комитети ЦИК следва да постанови отказ от регистрация.  

в) Процедурата по регистрация се бюрократизира, като се изискват ненужни документи. 

Като фрапиращ пример на лошо управление може да бъде посочен следният: При регистрация на коалиция в ЦИК, всички партии от състава на коалицията следва да предоставят на ЦИК удостоверения, че са регистрирани от ЦИК. В случая се изисква предоставяне на ЦИК на документ, който тя самата е издала. При регистрация в ОИК за избори за общински съветници и кметове партиите ще предоставят на ОИК удостоверение, че са регистрирани в ЦИК независимо от факта, че е въведено задължение за ЦИК служебно да изпрати на ОИК списък на регистрираните партии и коалиции незабавно след приключване на регистрацията. 

11. Неравнопоставеност между кандидатите, издигнати от партии и коалиции и независимите кандидати, издигнати от инициативни комитети при избори за Народно събрание.
Според предложените текстове, издигнатите от партии и коалиции кандидати могат да се кандидатират в два избирателни района, то независим кандидат може да бъде издигнат само в един район. 

12. Ограничения на наказателния имунитет при участие в избори

Предлага се правилото кандидатите да не могат да бъдат задържани и привличани като обвиняеми от момента на тяхната регистрация, освен в случаите на заварено тежко престъпление, да не се прилага, когато регистрираните кандидати са били задържани или привлечени като обвиняеми преди датата на регистрацията. Отменя се наказателният имунитет за застъпниците на кандидатите. 

Вярно е, че наказателният имунитет, с който се ползват кандидатите и застъпниците по време на предизборната кампания според действащото законодателство създава възможност за използването му от криминално проявени лица, целящи спиране на евентуално наказателно преследване срещу себе си. Следва да се отбележи, обаче, че промяната на уредбата по предложения от вносителите начин създава далеч по-сериозни проблеми: 1) препятства се пълноценното участие в изборите на кандидати, които би следвало да бъдат третирани като невинни, тъй като спрямо тях няма влязла в сила присъда; 2) препятства се пълноценна кампания на кандидати, като защитниците им могат да бъдат по всяко време задържани и съответно да лишат кандидата от осъществяване на нужната му защита; 3) създават се условия за неправомерни действия от страна на разследващите органи, продиктувани от политически натиск и използвани за политическа разправа с неудобни конкуренти за изборите. 

13. Не достатъчни гаранции за свободна конкуренция между всички партии, коалиции, инициативни комитети и кандидати в предизборната кампания

13.1.  Отново е възпроизведен принципът на неравнопоставеност при участието в диспути по БНТ и БНР – най-малко половината от времето се предоставя на парламентарно представените партии и коалиции, както и на партиите и коалициите, които имат членове на Европейския парламент, регистрирали кандидати, а останалата част от времето – на извънпарламентарните партии и коалиции и инициативните комитети, регистрирали кандидати. Предвижда се изрична защита на парламентарно представените политически сили - в един диспут времето, предоставено за участие на извънпарламентарна партия или коалиция от партии или на инициативен комитет, не може да бъде по-голямо от времето за участие на парламентарно представена партия или коалиция от партии. 

13.2. Отново кампанията ще се отразява по БНТ и БНР по тарифа, определена от Министерски съвет, като в закона липсват каквито и да било критерии за определяне на цените в тарифата. Тази тарифа е още един инструмент за поставяне в надмощно положение на управляващата партия в сравнение с нейните опоненти. Високата тарифа би могла да се окаже бариера за отправяне на предизборни послания от по-малки партии и коалиции. 

14. Финансиране на предизборната кампания и условия за неравнопоставеност между участниците, предпоставки за заобикаляне на законовите правила и ниска прозрачност на процеса на набиране и разходване на средства

14.1. Кодексът преповтаря въведената в началото на 2009 г. в Закона за политическите партии забрана политическите партии да получават финансиране от юридически лица и еднолични търговци под формата на дарения. Това решение не може да бъде подкрепено поради следните причини. Първо, даренията от юридически лица в полза на политически структури са трайна практика в развитите демокрации. Второ, забраната за финансиране от юридически лица представлява бариера пред адекватното участие в изборите на политическите сили. Приходите на политическите сили не са особено високи, включително държавната субсидия за партиите, получили над 1 % на предходните избори беше намалена с цел бюджетни икономии. От друга страна, разходите за поддържане на активен партиен живот са големи, а разходите за предизборни кампании – още по-големи (внасяне на депозит за участие в изборите; заплащане на БНТ и БНР по сравнително високи тарифи; заплащане на другите медии; агитационни материали; други). Забраната за финансиране от юридически лица и сравнително ниският праг на допустимо финансиране от едно физическо лице поставят партиите в трудна ситуация.  Така, за да участват пълноценно в кампанията, партиите са стимулирани да заобилакят закона, като или получават средства от юридически лица в брой (на ръка) и не ги осчетоводяват, или  вместо бизнесът да направи дарение, дарението се извършва от  физически лица, служители в съответното юридическо лице. Много по-целесъобразен подход би бил онзи, при който да се позволи излизане на светло на отношенията „бизнес – политика” чрез допускане финансирането на партиите от бизнеса, но с ясни правила за осигуряване на публичност на даренията от юридическите лица и едноличните търговци. 

14.2. Въвежда се забрана за финансиране от чуждестранни граждани, които са граждани на страна извън държавите-членки на ЕС. Текстът не намира свое основание в норми на общностното право и по съществото си е дискриминационен. 

14.3. Отново се определят лимити на средствата, които могат да бъдат разходвани за предизборни кампании. Макар и ревизирани като суми, лимитите стимулират политическите сили да заобикалят закона. В допълнение, създава се неравнопоставеност между участието на партии, коалиции и инициативни комитети при участието им в избори за национален парламент. Проектът предлага да се вдигне тавана на финансирането от 1 милион лева – за партии и 2 милиона лева – за коалиции на 4 милиона, и от 2 милиона на 4 милиона за президентски избори. Същевременно двойно се намаляват  допустимите суми за независимите кандидати- до 100 хил. лв.   

14.4. Положителен момент в кодекса е създаването на публичен регистър на дарителите на предизборните кампании, както и въвеждането на банкова сметка за обслужване на изборите. Не е въведено обаче изискване в публичния регистър да бъде вписван размерът на даренията и произходът на тези средства. Тези правила не гарантират в достатъчна степен прозрачността на финансирането на кампаниите и създават условия за заобикаляне на закона чрез извършване на дарения по-ниски от 5 000 лв. на ръка. 

14.5. Законопроектът не възприема идеята финансовите отчети на политическите партии да се публикуват в национален ежедневник, която би гарантирала значително по-голяма публичност на партийните финанси.

14.6. Не се регламентира възможността за т.нар. „непарични” дарения или дарения „в натура” и правила за тяхното остойностяване. 

14.7. Не са уредени достатъчно детайлно правилата за набиране на средства за кампанията от отделните кандидати. 

14.8. Не са предвидени строги санкции за нарушения на финансовите правила. 

15. Проблеми на уредбата на гласуването в чужбина при избори за народни представители.
Уребдата на гласуването в чужбина при избори за народни представители е противоречива. От една страна, като правомощие на секционната избирателна комисия извън страната се вменява преброяването на предпочитанията (преференциите) за кандидатите на партии и коалиции от партии. От друга страна, налице е изрична разпоредба, според която в бюлетините за гласуване в чужбина няма да бъдат изброявани имена на кандидати и няма да има възможност за поставяне на преференции. По-вероятно е вносителите да подкрепят второто решение, тъй като при определяне на изборните райони при избори за народни представители гласовете от чужбина нито са отделени в нов многомандатен избирателен район, нито е разписана норма, според която тези гласове се влкючват към гласовете от многомандатен избирателен район в страната. Липсата на подобни разпоредби води до невъзможност избирателят в чужбина да гласува за кандидатска листа, регистрирана в многомандатен избирателен район. 

16. Неравнопоставеност при гласуването в страната и в чужбина.
При изборите за народни представители, за членове на Европейския парламент и за президент и вицепрезидент се предлагат разпоредби, които поставят в неравностойно положение българите в страната и българите в чужбина: а) за изборите за народни представители българите в чужбина ще гласуват единствено за партии и коалиции, но няма да могат да отбелязват преференции; б) при избори за членове на ЕП и при избори за президент и вицепрезидент в бюлетините за чужбина няма да фигурира следният реквизит: пълното или съкратено наименование на партията или коалицията, посочено в заявлението й за регистрация или коалицията или наименованието “Инициативен комитет”. По този начин избирателите в чужбина ще бъдат значително затруднени при упражняване на правото си на глас в сравнение с гласоподавателите в страната. 

17. Проблеми на предложената уредба на изборния ден.
Редица проблемни текстове са предложени в уредбата на изборния ден, като най-съществените измежду тях са следните:

а)   Разписана е детайлна процедура за упражняване правото на вот, включваща поведението на избирателя в кабината за гласуване. Поставя се с основание въпросът какви биха били правните последици при нарушение на последователността на разписаната процедура при положение, че кандидатът следва да бъде сам със себе си в кабината, тъй като би следвало да се гарантира тайната на вота.  В допълнение, въведена е забрана за използването на мобилни телефони, фотоапарати или друга възпроизвеждаща техника с цел заснемане начина на гласуване, като при нарушение на тази разпоредба се предвижда бюлетината да се обяви за недействителна. Отново се поставя въпросът как би се установило използването на тази техника в кабината за гласуване при положение, че следва да се осигури тайната на вота. 

б) Процедурата е формализирана до степен, че се определя конкретният знак, който избирателят следва да постави пред избраната от него партия/ кандидат/ кандидатска двойка (знак „Х”) и цвета на химикала, който трябва да използва избирателя (син). Така би могло да стигне до абсурдната ситуация за недействителен да бъде обявен упражнен глас, когато съответният знак е поставен с тъмно мастило, чийто цвят не може категорично да се определи като син. 

в) Предлага се застъпниците в изборния ден да носят само отличителни знаци по образец, утвърден от ЦИК. На въпросите кой ще произвежда тези отличителни знаци и за чия сметка кодексът не дава отговор. Застъпниците, които носят отличителни знаци извън одобрените от ЦИК, обаче, ще бъдат отстранявани от участие в изборния ден с решение на секционната избирателна комисия.

г) Съществен проблем при произвеждане на избори за народни представители и за членове на Европейския парламент представлява изискването по време на гласуването в изборното помещение да присъства само един, респ. двама, застъпници на цялата кандидатска листа. С предлаганата преференциална система за гласуване отделните кандидати в една листа не са гарантирани в достатъчна степен, че техният личен интерес е защитен. 

д) При уредбата на гласуването и на определянето на изборните резултати се регламентират както хипотези на недействителност, така и хипотези на действителност на подадения глас. Юридически коректен е онзи подход, при който изчерпателно се уреждат или случаите на действителност, или случаите на недействителност на гласовете. Използваният подход създава допълнителни затруднения за преценка на случаите, които не са уредени в кодекса, като например: действителен ли е гласът, когато в плика са намерени няколко бюлетини за една и съща листа, като в повечето от тях има вписани специални символи като букви, цифри или други знаци, но в една от бюлетините такива символи не са поставени?

18. Липса на гаранции срещу злоупотреби при гласуването по електронен път.
Институтът за модерна политика нееднократно е изразявал своята принципна подкрепа за въвеждането на електронното гласуване като модерен механизъм за упражняване на глас, възприет в развитите демокрации. Предложената в проекта на кодекс, обаче, уредба, е твърде незадоволителна. 

Предлага се гласуването по електронен път чрез интернет при произвеждане на всички видове избори да бъде експериментално. Гласуването по Интернет ще започне не по-късно от 5 дни преди изборния ден и ще приключи 48 часа преди изборния ден. Следователно, гласоподавателите по електронен път няма да имат ден за размисъл, както и ще гласуват в условията на ширеща се предизборна кампания за разлика от избирателите, който гласуват физически. Предвижда се, че за гласуването по електронен път чрез интернет ще се прилагат изискванията за гласуването с хартиени бюлетини. При преглед на уредбата, обаче, не е ясно кои разпоредби, свързани с гласуването с хартиени бюлетини, изобщо могат да бъдат приложими към гласуването по електронен път. 

Не са създадени адекватни механизми, които да редуцират възможността от упражняване на контролиран вот. Единствената предвидена в този аспект възможност е избирателят да упражни вот и физически, в изборния ден, като електронният му глас се анулира. За целта следва да бъде създаден съответният софтуер, който оскъпява допълнително изборния процес, и всяка избирателна секция да бъде снабдена с компютър и с въпросния софтуер, за да анулира предходното гласуване. Тук трябва да се отбележи, че в кодекса не е предвидено обучение на членове на СИК специално за работа със софтуера. 

В допълнение, при избори за народни представители се предвижда полагане на преференции, като по този начин се създава неравнопоставеност между българите в чужбина, които гласуват физически и не полагат преференции и тези, които гласуват по електронен път; не е отстранена неяснотата при електронно гласуване при избори за народни представители преференция за коя регионална листа точно ще бъде полагана и др.

19. Противоречива уредба на определяне за избран на следващия кандидат при предсрочно прекратяване на пълномощия на народен представител.
При предсрочно прекратяване на пълномощията на народен представител се предлага ЦИК да обявява за избран народен представител следващия в съответната листа кандидат. Уредбата е противоречива. В определени текстове се твърди, че това е следващият по ред кандидат, според подредбата в кандидатската листа, направена от партията или коалицията. В последващи текстове се определя, че това е кандидатът, получил валидни предпочитания (преференции), който не е бил обявен за избран. Последното правило, обаче, не се прилага за случаите, когато се попълва овакантен мандат поради избирането на народния представител за министър. В този случай мястото се попълва от следващия кандидат в листата според подредбата на съответната политическа сила. Лъкатушенето на уредбата в тази й част е допълнителен аргумент в полза на твърдението, че вносителите на законопроекта приемат преференциалния вот като нещо формално, а не като осигуряване на реална възможност гражданите да бъдат удовлетворени в предпочитанието си към определен кандидат за техен избранник в парламента. 

20. Експериментално създаване на преброителна комисия.
За предстоящите избори през 2011 г. се въвежда експериментално преброяване на гласове от експериментална преброителна комисия, която ще извърши преброяването на гласовете, подадени в един многомандатен и един едномандатен изборен район на територията на една община с население до 20 000 избиратели. Този експримент е стъпка към евентуално повесеместно въвеждане на общински или регионални преброителни центрове за преброяване на гласовете при всички видове избори. Прави впечатление, че експерименталното преброяване обхваща сравнително голям беой избиратели, гласовете на които са в състояние да променят изборния резултат. Ето защо, Институтът за модерна политика счита, че експерименталното преброяване на гласовете следва да засяга значително по-малко избиратели. Едва след оценка на резултатите от прилагане на новата уредба и установяване по категоричен начин, че не съществуват пропуски в уредбата, създаващи условия за фалшифициране на вота, преброителните комисии следва да обхванат по-голям брой гласове.  
21. Допускане за участие в изборите на партии/коалиции, извършили нарушения.
С § 16 от ПЗР се предвижда промяна в Закона за политическите партии, съгласно която предпоставка за участие в изборите ще бъде своевременно представяне в Сметната палата на годишните финансови отчети за предходните две години, а не три, както е според действащи регламент. Поради липсата на разумни аргументи в подкрепа на тази промяна (доколкото действащият текст е в сила от 2005 г.) се създават основателни съмнения, че този текст цели да облагодетелства определена политическа сила, която не е била изрядна в подаването на финансовия си отчет за 2009 г.  
22. Ниско юридическо качество на предложената уредба.

Законопроектът страда от съществени правно-технически недостатъци: 
22.1. С претенциите да кодифицира правната материя, свързана с изборното законодателство, законопроектът не отговаря на  изискванията на чл. 29, ал. 1 от Указ № 883 за прилагане на Закона за нормативните актове, съгласно който всеки член от кодекс има заглавие, което изразява неговото главно съдържание. Предложените членове в проекта на Изборен кодекс не са озаглавени. В допълнение, в обхвата на проекта не е включена уредбата на произвеждане на избори за Велико Народно събрание, т.е. той не може да бъде приет като кодифициращ правната материя акт.

22.2. Някои текстове не отговарят на изискванията към строежа на нормативните актове – напр. в допълнителни разпоредби се въвеждат норми, които регулират обществени отношения или се регулират отношения, които са нерелевантни към изборната материя.

22.3. Допуснати са груби юридически грешки (кодексът не може да има претенции да урежда условията за избор на народни представители, президент и вицепрезидент, тъй като те са обект на изчерпателна уредба в по-висш по ранг нормативен акт – Конституцията на Република България; при мажоритарен избор, какъвто е този на кметовете, не може да става дума за попълване на овакантен мандат; уредбата на насрочване на избори влиза в противоречие с разпоредбата на чл. 93, ал. 5  от Конституцията на Република България; въведен е принципът, че всеки избирател има право да гласува само веднъж в един и същ вид избори, който в последствие се дерогира с предвидения механизъм на гласуване по електронен път и др.).

22.4. В предложените текстове се използват специализирани термини, за които липсва легална дефиниция (например: метод на най-големия остатък; метод на най-големия неоползотворен остатък и др.).  
22.5. Допуснати са редица юридически неясноти, неточности и недоразумения (при предсрочно прекратяване на правомощията на член на ЦИК, основания като собствено желание или неучастие в определен брой заседания по неуважителни причини, ще се доказват с документ, издаден от компетентни органи; на мястото на освободения член на ЦИК президентът ще назначава нов по предложение на съответната партия или коалиция, което обезсмисля предоставянето на списък с резервни членове на комисията, уредено в предходни членове на кодекса; предлага се, когато кметът на община не е направил мотивирано предложение пред ЦИК за състав на ОИК, същото да се направи от областния управител въз основа на предложенията на партиите и коалициите. Не е ясно как областният управител ще изпълни това свое задължение при положение, че съответните документи се намират в кмета и той има задължение да ги предостави веднага и единствено на ЦИК, но не и на областния управител. Задължение за представяне на номинации за членове на ОИК на областния управител от партиите и коалициите също не е разписано в проекта; кандидатите за президент и вицепрезидент ще подават в ЦИК декларация, че отговарят на условията по чл. 4, ал. 2 от кодекса и чл. 95, ал. 1 от Конституцията на Република България, като посочените текстове са с идентично съдържание; предлага се процедура по упражняване на правото на глас, която регулира поведението на избирателя в тъмната стая. Тук основателно се поставя въпросът за правните последици от нарушаване на процедурните правила. Впрочем, те са неприложими в определени случаи при гласуването в чужбина; налице е противоречие в уредбата на гласуването в чужбина при избори за народни представители – от една страна се предлага избирателите да гласуват с преференции, а от друга – бюлетините няма да бъдат със съдържание, което да позволява поставянето на преференция и редица други). 

ІІІ. Някои положителни моменти в проекта.

Въпреки принципното си несъгласие с основните положения в проекта за Избирателен кодекс, Институтът за модерна политика, воден от разбирането си, че дори и най-малките позитивни законодателни идеи трябва да бъдат насърчавани, подчертава и някои подобрения в регламентацията на изборния процес, които се съдържат в проекта:  

· хармонизиране на законодателството с общностното право и по-специално прилагане на изискванията на Директива 93/109/ЕО и Директива 94/80/ЕО спрямо гражданите на страни-членки на Европейския съюз, живеещи в страната; 

· въвеждане на подробни правила за създаване на избирателни секции и конституиране на съответните изборни органи извън страната;  

· въвеждане на възможност за гласуване в подвижни избирателни секции на лица с увреждания на опорно-двигателния апарат и със зрителни увреждания; 

· уредба на изборния процес при произвеждане на повече от един вид избори по едно и също време; 

· диференциране на административните наказания според вида и тежестта на извършеното нарушение и др.

9 ноември 2010 г.

